Omistaja joutui odottamaan puoli tuntia, ennen kuin hänet päästettiin jumiutuneesta hissistä. Koiran vinkuna aiheutti hänessä pakokauhua.

Heidi kertoo, kuinka hänen 11 viikon ikäinen koiranpentunsa Mushu kuoli hissin ovien väliin.

Vantaalla sijaitsevassa kerrostalossa asuva Heidi koki järkyttävän onnettomuuden joulukuun alussa, kun hän oli menossa lenkille 11 viikon ikäisen Mushu-koiransa kanssa.

– Menin koiran kanssa hissiin. Se livahti pois hissistä juuri kun liukuovi oli sulkeutumassa. Yritin turhaan pysäyttää hissin laittamalla jalkani oviskannerin eteen, Heidi kertoo.

Hän koetti toimia järjestelmällisesti ja yritti pysäyttää hissin kerrosnappuloita painamalla.

– Hissi ei pysähtynyt ja talutushihna oli oven välissä. Sitten vasta iski pakokauhu, kun kuulin Mushun vinkunan. Menetin rakkaan perheenjäsenen. En voi trauman jälkeen jäädä asumaan vuokra-asuntooni, Heidi sanoo edelleen järkyttyneenä.

Sekarotuinen koiranpentu oli puoliksi berninpaimenkoira ja puoliksi kultainennoutaja.

– Mushu oli hyväntahtoinen ja halusi vain hymyillä kaikille. Siitä oli tarkoitus kouluttaa terapiakoira, Heidi kertoo.

Vuonna 1973 valmistuneessa Lumon talon hississä ei ole erillistä Stop-pysäytysnappulaa.

– Olin hississä jumissa puoli tuntia, kunnes palokunta pelasti minut. Valitin hissistä isännöitsijälle, että sitä ei saa pysäytettyä.

Heidin mukaan hissihuoltoliike kävi tarkistamassa Koneen valmistaman hissin onnettomuuden jälkeen.

– Pari viikkoa sen jälkeen sain Lumolta 989,60 euron laskun hissin korjauksesta. Laskun eräpäivä on 24. joulukuuta. Miksi lasku lähetettiin minulle? En minä ole rikkonut hissiä. Mielestäni Lumo kohtelee kylmästi asukastaan ja kehtaa lähettää vielä laskun uhrin perään, Heidi arvostelee.

– Mushu oli hyväntahtoinen ja halusi vain hymyillä kaikille. Siitä oli tarkoitus kouluttaa terapiakoira, Heidi kertoo. Jussi Eskola

Hihna hankala tunnistaa

Heidin isännöitsijältä saaman sähköpostin mukaan talon hissien automaattiovet on tarkastettu ja ne toimivat hyvin. Viimeisin määräaikaistarkastus on tehty 2017.

Isännöitsijä selvitti Heidille, että hissin korinoven turvalaitteena oleva valokenno sijaitsee oven alareunassa noin 30 sentin korkeudella.

Valokenno toimii isännöitsijän mukaan normaalisti, mutta sen on kuitenkin hankala tunnistaa esimerkiksi hihna, koska tunnistuskohta sijaitsee vain automaattioven alareunassa.

Lisäksi hississä ei ole Stop-nappulaa vaan ainoastaan ovenavaus nappi, joka toimii samalla periaatteella.

Kuva Heidin saamasta laskusta.

Sekarotuinen koiranpentu oli puoliksi berninpaimenkoira ja puoliksi kultainennoutaja.

Useita koirakuolemia

Turvallisuus- ja kemikaaliviraston eli Tukesin mukaan Suomen hisseissä tapahtuu vuosittain vähintään kymmenen koiran kuolemaan johtanutta onnettomuutta. Lisäksi läheltä piti-tilanteita on noin 30.

– Onnettomuuksia tapahtuu tyypillisesti automaattiovella varustetuissa hisseissä. Uudempienkin hissien valoverho havaitsee esteen vain viiden sentin välein, joten se ei välttämättä tunnista talutushihnaa, kertoo hissiturvallisuuden johtava asiantuntija Antti Savola Tukesista.

Savola on tietoinen Heidin koiran kohtalosta.

– Siinä ei ole enää kovin paljon tehtävissä, jos hissi on lähtenyt liikkeelle ja hihna on jäänyt oven väliin. Kerrosnäppäimet eivät reagoi, jos niitä painetaan liian lähellä seuraavaa kerrosta.

– Talutin pitää päästää nopeasti kädestä irti, jottei käsi joudu puristuksiin. Voi vain toivoa, että taluttimen pää pääsee menemään läpi hissin oven välistä, Savola sanoo.

Savolan mukaan Lumo aikoo tehdä kyseisen talon hisseissä määräaikaistarkastuksen ensi vuoden alussa ja suunnitelmissa on myös hissien modernisointi.

– Koiranomistajan kannattaa pitää talutushihna riittävän lyhyenä, jotta koira ei pääse livahtamaan hissiin tai porraskäytävään väärään aikaan. Määräykset eivät sitä edellytä, mutta hissin valoverhoja uusimalla voidaan koettaa kohentaa turvallisuutta, Savola toteaa.